Bratislava:  14. 6. 2017
Číslo: 145/2017
                                       Vybavuje: Mgr. Kováč	

	
	stanovisko komisie 

(predbežné pripomienkové konanie)

k návrhu

Zákona o radiačnej ochrane a o zmene a doplnení niektorých zákonov

I. Úvod: Úrad verejného zdravotníctva Slovenskej republiky dňa 8. júna 2017 predložil Stálej pracovnej komisii na posudzovanie vybraných vplyvov (ďalej len „Komisia“) na predbežné pripomienkové konanie materiál „Návrh zákona o radiačnej ochrane a o zmene a doplnení niektorých zákonov“, spolu so žiadosťou o skrátenie PPK. Komisia tejto žiadosti vyhovela. Materiál predpokladá pozitívno-negatívne vplyvy na rozpočet verejnej správy, negatívne vplyvy na podnikateľské prostredie, pozitívne vplyvy na malé a stredné podniky, pozitívno-negatívne vplyvy na sociálnu oblasť, pozitívno-negatívne vplyvy na životné prostredie, negatívne vplyvy na informatizáciu, pozitívno-negatívne vplyvy na služby verejnej správy pre občana a pozitívno-negatívne vplyvy na procesy služieb vo verejnej správe.

II. Pripomienky a návrhy zmien: Komisia uplatňuje k materiálu nasledovné pripomienky a odporúčania:

K doložke vybraných vplyvov
Komisia odporúča vyznačenie žiadneho vplyvu na služby verejnej správy pre občana, a to aj vzhľadom na fakt, že predkladateľ neodôvodnil vyznačenie pozitívno-negatívnych vplyvov na služby verejnej správy na občana a na procesy služieb vo verejnej správe.

K doložke vybraných vplyvov a analýze vplyvov na podnikateľské prostredie
Predkladateľ pristúpil k vypracovaniu návrhu nového zákona z dôvodu nevyhnutnosti rozsiahlej právnej úpravy, zodpovedajúcemu rozsahu problematiky a rozsahu textu. Všetky aktuálne platné právne predpisy v oblasti radiačnej ochrany budú zrušené a nahradené navrhovaným zákonom a vykonávacími predpismi.
Materiál má v Doložke vybraných vplyvov vyznačené negatívne vplyvy na podnikateľské prostredie a pozitívne vplyvy na malé a stredné podniky.

Predložená Analýzu vplyvov na PP nie je vôbec vyplnená obsahuje len Súhrnnú tabuľku nákladov regulácie priame a nepriame finančné náklady, pričom absentujú administratívne náklady, ktoré vzhľadom na oznamovacie povinnosti subjektov voči príslušným orgánom určite vzniknú. Z uvedených údajov v tabuľke 3.3.4. nie je jasné, ktoré náklady regulácie boli do výpočtu zahrnuté.

3.3.4 Súhrnná tabuľka nákladov regulácie

Náklady na 1 podnikateľa	
Náklady na celé podnikateľské prostredie	

Priame finančné náklady	
0	
552 500	

Nepriame finančné náklady	
0	
843 750	

Administratívne náklady	
0	
0	

Celkové náklady regulácie	
0	
1 396 250	

Z analýzy vplyvov by malo byť jasné, ktoré ustanovenie bude mať pozitívny a ktoré negatívny vplyv na PP. Nakoľko ide o vypracovanie nového zákona, ktorý preberá aktuálne právne predpisy, ale súčasne zakladá nové povinnosti, Komisia žiada vybrať nové povinnosti zavádzané do prostredia a jednotlivo rozpísať možný vplyv na podnikateľské prostredie, či už pozitívny alebo negatívny a až následne vyčíslovať celkové náklady regulácie.

Ako príklad Komisia uvádza:
Návrh zákona obsahuje nový prístup k regulácii a kontrole používania rôznych druhov zdrojov ionizujúceho žiarenia a poskytovania služieb v oblasti radiačnej ochrany. Návrh zákona obsahuje odstupňovaný režim v závislosti od výšky možného rizika ožiarenia. 
V návrhu zákona sa taxatívne vymedzuje, ktoré činnosti vedúce k ožiareniu je fyzická osoba-podnikateľ alebo právnická osoba povinná len „oznámiť“ príslušnému orgánu radiačnej ochrany a čo musí oznámenie obsahovať. Ustanovujú sa aj povinnosti fyzických osôb-podnikateľov a právnických osôb, ktoré činnosti vedúce k ožiareniu vykonávajú na základe oznámenia.
Zavádza sa nová kategória „registrácia“ na používanie zdrojov ionizujúceho žiarenia menej nebezpečných, na ktoré sa kladú výrazne menej obmedzujúce povinnosti, keďže činnosti s nimi prinášajú menšie riziká. 
Ustanovujú sa povinnosti tých fyzických osôb-podnikateľov ako aj právnických osôb, ktoré poskytujú službu dôležitú z hľadiska radiačnej ochrany... . 
Zároveň sa návrhom zákona upravujú požiadavky na odbornú spôsobilosť pre vykonávanie činností. Ustanovuje sa nová odborne spôsobilá osoba – expert na radiačnú ochranu. Atď......

Komisia má za to, že vzhľadom na rozsiahlu transpozíciu v prípade daného materiálu, by predkladateľ mal prinajmenšom čo do kvalitatívneho vyhodnotenia vplyvov vyplniť Analýzu vplyvov na podnikateľské prostredie. Cieľom je vypísať všetky opatrenia, ktoré sa v dôsledku prijímania úplne novej právnej úpravy (nie novelizácie) dotknú – či už pozitívne alebo negatívne – podnikateľského prostredia, vrátane MSP. 

Komisia upozorňuje predkladateľa na lepší popis a vysvetlenie, resp. zosúladenie v Analýze vplyvov na podnikateľské prostredie, konkrétne bodu 3.3.4 Súhrnná tabuľka nákladov regulácie, kde predkladateľ uvádza celkové náklady na podnikateľské prostredie a to ako priame, tak aj nepriame finančné náklady, avšak v bodoch 3.3.1 a 3.3.2 žiadne navýšenie neuvádza, dokonca v bode 3.3.1 ho explicitne vylučuje.

K analýze sociálnych vplyvov
Vzhľadom k tomu, že predkladateľ predpokladá pozitívne aj negatívne sociálne vplyvy predloženého návrhu zákona, je podľa Jednotnej metodiky na posudzovanie vybraných vplyvov povinnou súčasťou predkladaného materiálu aj analýza sociálnych vplyvov vypracovaná v súlade s metodickým postupom pre analýzu sociálnych vplyvov, ktorú je potrebné k predloženému návrhu zákona priložiť.

K analýze vplyvov na životné prostredie
Komisia odporúča dopracovať analýzu na životné prostredie podľa Jednotnej metodiky, vzhľadom na to, že predkladateľ v doložke vybraných vplyvov vyznačil vplyvy.

III. Záver: Stála pracovná komisia na posudzovanie vybraných vplyvov vyjadruje 

nesúhlasné stanovisko

s materiálom predloženým na predbežné pripomienkové konanie s odporúčaním na jeho dopracovanie podľa pripomienok v bode II.  

IV. Poznámka: Predkladateľ zapracuje pripomienky a odporúčania na úpravu uvedené v bode II a uvedie stanovisko Komisie do Doložky vybraných vplyvov spolu s vyhodnotením pripomienok.

Nesúhlasné stanovisko Komisie neznamená zastavenie ďalšieho schvaľovacieho procesu. Stanovisko Komisie slúži ako podklad pre informované rozhodovanie vlády Slovenskej republiky a ďalších subjektov v rámci schvaľovacieho procesu. Predkladateľ má možnosť dopracovať materiál podľa pripomienok a zaslať ho na opätovné schválenie Komisie, ktorá môže následne zmeniť svoje stanovisko.

Ing. Rastislav Chovanec, PhD.
predseda Komisie